Mogens Lykketoft (S), 2008-02-01:
Jeg tror, at årsagen til, at der ikke sidder nogen og lytter til os oppe i presselogen, er, at det er meget, meget svært at blive uenig i det, udenrigsministeren har sagt, og det, hr. Holger K. Nielsen har sagt i begrundelsen for forespørgslen.
Jeg kunne såmænd også, selv om vi er medforslagsstillere til det netop forelagte forslag til vedtagelse, sagtens have stemt for hr. Holger K. Nielsens forslag.
Jeg forestiller mig egentlig også, at regeringen kunne have gjort det.
Vi er nu ikke blevet inviteret til nogle drøftelser af noget andet forslag, så vi holder os til det, som er fremsat af et flertal.
Men til sagens indhold bare nogle enkelte tillægsbemærkninger.
Det er rigtigt, at vi alle sammen havde store forhåbninger til en demokratisk udvikling i Rusland efter Sovjetunionens sammenbrud, men man må jo også sige, at den mere autoritære holdning, der nu er blevet så udbredt i Rusland - for Putin har jo utvivlsomt et flertal af befolkningen bag sig for sin politik i øjeblikket - også har sin rod i alle de fejltagelser, der blev begået i 1990'erne.
Vel var der en demokratisk udvikling, men der var jo også et gigantisk tyveri af fælles ejendom af nogle folk, der fik tilranet sig privatiseringens gevinst i erhvervslivet, og det har i sig selv skabt et uhyre usundt samfundsklima, hvor de store pengeinteresser, der er blevet bygget op ved den lejlighed, spiller sammen med - og nogle gange også imod, men oftest sammen med - det magtapparat, som Putin har bygget op, og de sikkerhedstjenester, som han er rundet af og støtter sig så stærkt på.
Så der er mange bekymrende træk, som man godt kan forstå at den russiske befolkning har reageret imod, men det er selvfølgelig dybt beklageligt og bekymrende, at reaktionen så har været af den art, vi har set med de træk i antidemokratisk retning, som udenrigsministeren gennemgik ganske omhyggeligt her.
Når Putin får 99 pct. af stemmerne i Tjetjenien, så er der nok ikke noget levende menneske i denne verden, som har bare et minimum af indsigt, der tror, at det kan være et hæderligt resultat.
Når alt dette er sagt, er jeg selvfølgelig også enig med udenrigsministeren i, at vi til trods for alt det, der bekymrer os i Rusland, er nødt til at prøve at engagere Rusland i sikkerhedsrådssammenhæng, i klimasammenhæng, i at prøve at genskabe den afspænding, der var så godt på vej i 1990'erne.
Den ukloge lancering af missilskjoldsideen fra vestlig side er ikke hjælpsom, når det gælder om at få en afspændingsproces i gang igen, det er jeg enig med hr. Holger K. Nielsen i.
Jeg mener også, det er vigtigt, at Vesten viser en aktiv, konstruktiv holdning til at få genskabt en aftale om de konventionelle styrker, efter at den gamle aftale er blevet opsagt.
Vi har ikke råd til bare at sidde passivt og konstatere, at den kolde krig er ved at genopstå en miniature.
Vi har brug for selv at tage nogle skridt, som kan modvirke, at den udvikling kommer i gang.
Det sidste, jeg skal sige, er bare, at jeg er et hundrede procent enig i - det fremgår også af forslaget til vedtagelse, som vi står bag - at den vigtigste håndtering af Rusland foregår gennem EU og foregår ved at arbejde mest muligt for en fælles EU-holdning over for Rusland.
Hvis vi skal ændre deres kurs, hvis vi skal undgå at være enkeltlande, der er gidsler i russisk brug af energipolitikken til afpresning, så skal der være en fælles EU-strategi over for Rusland, og det bør den danske regering meget aktivt argumentere for.
Det tror jeg også den gør, heller ikke på dette punkt har jeg konstateret nogen alvorlig uenighed.